Opdateret med oplysninger fra oplysninger fra Nordjyllands Beredskab Fabriksbygningen stod allerede i lys lue, da politi og brandvæsen søndag sidst på aftenen nåede frem til en brand i møbelfabrikken Kiim Møbel- & Stelfabrik i Østergaarde vest for Hadsund. Det fortæller vagtchef ved Nordjyllands Politi Jesper Sørensen. Der blev ringet 112 klokken 22.13, men selvom brandvæsnet var hurtigt fremme, gav branden store skader på fabriksbygningen. Det fortæller indsatsleder Thomas Bach Sørensen fra Nordjyllands Beredskab. - Produktionen foregår i en stor hal med fire mindre haller, og der var voldsomt brand i tre af dem, da vi ankom til stedet, siger han. Reddede værdifuld maskine Det lykkedes at skåne den fjerde hal med en værdifuld maskine fra branden, men i de tre øvrige haller er der der omfattende skader. Det var en forbipasserende på hovedvejen mellem Hadsund og Hobro, der opdagede branden, og fik kontakt til indehaveren, der bor på adressen. Der var ingen personskade i forbindelse med branden, men politiet bad på Twitter folk i området om at lukke vinduer og døre på grund af røgudviklingen. Ifølge politiets vagtchef Jesper Sørensen var der tale om en standardadvarsel i den slags situationer. - Røg er jo som udgangspunkt altid giftigt, så der er god grund til at advare. Og det var på et tidspunkt lidt usikkert, om røgfanen ville trække ned til jorden, siger han. Skal fastslå årsag Branden gav en overgang trafikale forstyrrelser på hovedvejen mellem Hadsund og Hobro på grund af slanger og andet, der skulle føres over vejen. Ilden blev slukket i løbet af natten, og der er mandag morgen blot en brandvagt tilbage på brandstedet. Politiets teknikere skal nu i gang med at fastslå årsagen til den store brand.
Møbelfabrikken Kiim Møbel- & Stelfabrik i Østergaarde vest for Hadsund har søndag aften været ramt af en kraftig brand, der har givet store ødelæggelser på fabrikkens produktionsareal.